Anna Kendrick
Anna Kendrick (Portland, Maine, 9. kolovoza 1985.), američka je glumica i pjevačica. Nominirana je za Oscara za najbolju sporednu glumicu u ulozi Natalie Keener u filmu Ni na nebu, ni na zemlji (2009.) u kojem glavnu ulogu ima slavni George Clooney. Zapaženu ulogu imala je i u Sumrak sagi kao Jessica Stanley. U glazbenoj komediji Na putu do zvijezda (2012.) izvodi pjesmu When I'm gone, pritom ritmično udarajući po čaši. Ta izvedba postala je planetarno popularna, snimljen je i video spot, a društvene mreže preplavljene su amaterskim snimkama obožavatelja koji izvode tu pjesmu.

Životopis

Karijera
Glumom se počela baviti još kao dijete, u čemu je imala veliku potporu roditelja, posebno oca. Imala je 5 godina (1991.) kada je glumila siroče Tessie u predstavi Annie u svom rodnom Portlandu. Sa 10 godina zajedno s bratom putuje u New York na audicije. Prvu zapaženu ulogu imala je 1998., u dobi od 12 godina, na Broadwayu kao Dinah u mjuziklu High Society. Nominirana je za nagradu Tony kao najbolja glumica u mjuziklu. Ušla je u povijest kao treća najmlađa ikada nominirana za tu nagradu (ispred nje su Frankie Michaels i Daisy Eagen).

Prvu filmsku ulogu imala je kao Fritzi Wagner u glazbenoj komediji Camp 2003. godine. Nakon toga, 2007. je nastupila u filmu Raketna znanost kao Ginny Ryerson. Ta uloga promijenila joj je karijeru: primjetila ju je Catherine Hardwicke, redateljica prva dva filma Sumrak sage, što joj je otvorilo put prema ulozi Jessice Stanley. No primjetio ju je i Jason Reitman, redatelj filma Ni na nebu, ni na zemlji, koji je pisao ulogu Natalie Keener imajući na pameti upravo Annu Kendrick.

Nakon Sumraka (2008.) dobiva svoju prvu glavnu ulogu u filmu Elsewhere (2009.) glumeći djevojku čija najbolja prijateljica nestane. Pjevačko i kazališno iskustvo koristilo joj je u filmu The Marc Pease Experience (2009.), nakon čega se pojavljuje u nastavku Sumrak sage Mladi mjesec (2009.). Kritičari tvrde da, iako je imala malu ulogu, doslovno je ukrala scene i prošla vrlo zapaženo.. Vrhunac dotadašnje karijere je nominacija za Oscara (82. dodjela Oscara, 2010.) za najbolju žensku sporednu ulogu u filmu Ni na nebu, ni na zemlji (2009.) u kojem je u glavnoj ulozi George Clooney. Reprizirala je ulogu Jessice Stanley i u trećem filmu popularne Sumrak sage, Pomrčina (2010.). Scena u kojoj drži govor povodom mature nije dio knjige nego je napisana za ulogu koju tumači Kendrick. U filmu Scott Pilgrim vs. the World (2010.) našla se u ulozi Stacey Pilgrim, sestre glavnog lika. Zapaženu ulogu imala je i u drami 50/50 (2011.), nakon koje se ponovno našla u ulozi Jessice Stanley u četvrtom nastavku Sumrak sage, Praskozorje 1. dio. To je bio ujedno i njen posljednji nastup u Sumrak sagi, jer u zadnjem filmu njen lik nema niti jednu scenu.

Vrlo plodna godina karijere bila je 2012. U romantičnoj drami Što očekujete kad iščekujete glumi Rosie, a zatim posuđuje glas liku Courtney u animiranom filmu ParaNorman. U policijskom filmu Posljednja patrola našla se u ulozi supruge policajca. Godinu je obilježila hvaljena glazbena komedija Na putu do zvijezda, u kojoj ima glavnu ulogu kao Beca Mitchell, buntovna studentica koja na fakultetu otkrije svoj pjevački talent i nastupa zajedno sa ženskom a capella grupom, te izvode mashup brojnih poznatih pjesama. Upravo je Anna Kendrick bila prvi izbor za ulogu. U filmu izvodi staru pjesmu When I'm Gone udarajući ritam po čaši. Pjesma je postala hit, poznatija pod imenom Cups ili Pitch Perfect's When I'm Gone, a društvene mreže prepune su video zapisa obožavatelja koji izvode istu stvar. Na Billboard Hot 100 listi popela se do šestog mjesta. Kasnije je snimljen i vrlo popularan video spot. Glazbeni zapis filma također je doživio veliki uspjeh, došavši u vrh ljestvice Billboard 200. Nakon toga još se pojavljuje u manjoj, sporednoj ulozi, u filmu Roberta Redforda Pravilo šutnje kao FBI agentica. Suradnja s Redfordom za Kendrick je bila velika čast, budući da je njena majka obožavateljica, a predstavljalo je to i novi iskorak u karijeri.

Drinking Buddies (2013.) je film kojeg je obilježilo mnogo improvizacije, dijalozi na određenu temu bez unaprijed zadanog teksta. Prema vlastitom priznanju to je bio izazov s kakvim se još nije susrela, iako je bilo improvizacije i u filmu Posljednja patrola. Zatim se pojavljuje u ulozi Lindsey Lewis u neuspjeloj komediji Rapture-Palooza (2013.) koja ismijava događaje iz Otkrivenja, i koja je primila uglavnom miješane i negativne kritike.

Iako se u prvom redu bavi glumom, krajem 2013. godine imala je zapažene pjevačke nastupe na nekim manifestacijama, poput Christmas in Washington gdje je pjevala „Have Yourself a Merry Little Christmas“ i „Silent Night“, i Kennedy Center Honors gdje je u čast Shirley MacLaine izvodila „It's Not Where You Start, It's Where You Finish“ iz Broadwayskog mjuzikla Seesaw (hrv. Klackalica), a zatim zajedno sa drugim zvijezdama (Sutton Foster, Patina Miller, Karen Olivo) izvela „Lord Help Us, We Love Her“. Na Sundance Film Festivalu 2014. imala je premijeru čak tri filma: crna komedija The Voices, horor s elementima komedije Life After Beth i komedija Happy Christmas.

Očekuju se komedija Get a Job, filmska adaptacija mjuzikla The Last 5 Years, zatim drama Cake sa Jennifer Aniston u glavnoj ulozi. U glazbenom filmu Into the Woods pojavit će se u ulozi Pepeljuge. Za 2015. najavljena je premijera nastavka glazbene komedije, Na putu do zvijezda 2. Iščekuje se i film The Hollars. U glazbenom animiranom filmu pod radnim naslovom Trolls, posudit će glas princezi Poppy. Potvrđeno je i da će glumiti u filmu Mr. Right sa Samom Rockwellom.

Privatni život
Anna Kendrick rođena je i odrasla u Portlandu, u američkoj saveznoj državi Maine. Ima engleske, irske i škotske korijene. Otac je bio nastavnik povijesti, a majka računovođa, no kasnije je i otac prešao u financije. Ima starijeg brata, Michael Cooke Kendrick, s kojim je kao mala putovala u New York na audicije. Roditelji su se razveli kada je Anna imala 15 godina.

Filmografija

Film

Televizija

Kazalište

Glazbeni video spot

Mreža

Diskografija

Singlovi

Ostalo

Izvori

Vanjske poveznice

Sestrinski projekti

Mrežna sjedišta
 Anna Kendrick na Twitteru
 Anna Kendrick na Instagramu
 Anna Kendrick na IMDb

Američke filmske glumice
Američke teatarske glumice
Američke pjevačice
Authority control